   1.   melléklet
Budapest Főváros Önkormányzata Közgyűlésének
../2014. (.. … .)önkormányzati rendelete
a személyes gondoskodást nyújtó szociális intézmények  és a családok átmeneti otthonai által biztosított ellátások formáiról, azok igénybevételének rendjéről  szóló 
29/2013. (IV.18.) Főv. Kgy. rendelet módosításáról



Budapest Főváros Közgyűlése a szociális igazgatásról és szociális ellátásokról szóló 1993. évi III. törvény 92. § (1)-(2) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 29. § (1)-(2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény  23. § (4) bekezdés 4. pontjában, a VI. fejezet tekintetében Magyarország helyi önkormányzatairól szóló 2011. évi CLXXXIX. törvény 10. §-ában meghatározott feladatkörében eljárva a következőket rendeli el


1. §


(1)  A személyes gondoskodást nyújtó szociális intézmények és a családok átmeneti otthonai által biztosított ellátások formáiról, azok igénybevételének rendjéről szóló 29/2013. (IV. 18.) Főv. Kgy. rendelet (a továbbiakban: R.)   2. § (1) bekezdése helyébe az alábbi rendelkezés lép:

 „2. § (1) A rendelet hatálya a Fővárosi Önkormányzat által fenntartott személyes gondoskodást nyújtó szociális intézményekre, a családok átmeneti otthonaira, az intézményekkel intézményi jogviszonyban álló személyekre, a főváros területén bejelentett lakó vagy tartózkodási hellyel rendelkező magyar állampolgárokra, a bevándoroltakra és letelepedettekre, a hontalanokra, valamint a magyar hatóság által menekültként vagy oltalmazottként elismert személyekre terjed ki.”


(2)  A R. 2. §-a az  alábbi (3a) bekezdéssel egészül ki:

„(3a) A rendelet hatálya az éjjeli menedékhely ellátás tekintetében kiterjed arra a személyre akinek
a) idegenrendészeti, kitoloncolási, menekültügyi őrizete megszűnt
b) idegenrendészeti hatóság vagy a menekültügyi hatóság által fenntartott intézményben, az idegenrendészeti eljárásban elrendelt kijelölt helyen, vagy a menekültügyi eljárásban elrendelt kötelező tartózkodási helyen, vagy szálláshelyen való tartózkodása megszűnt, vagy
c) idegenrendészeti vagy menekültügyi eljárásban az idegenrendészeti vagy menekültügyi hatóság által fenntartott intézmény kijelölt helyen való tartózkodási helyként vagy szálláshelyként nem jelölhető ki 
és  a szociális igazgatásról és szociális ellátásokról szóló 1993. évi III. tv. 4.§ (3) bekezdése alapján hajléktalannak minősül.”


2. §

A R. 4. § (2) bekezdése helyébe a következő rendelkezés lép:

„ (2) Ha az ellátást igénylő személy cselekvőképességet teljesen korlátozó gondnokság alatt áll, a kérelmet vagy indítványt – az érintett személy véleményét lehetőség szerint figyelembe véve – a törvényes képviselője terjeszti elő. A cselekvőképességében a szociális ellátás igénybevételével összefüggő jognyilatkozatok tekintetében részlegesen korlátozott személy a kérelmét, indítványát a törvényes képviselőjének beleegyezésével terjesztheti elő.”

3. §

A R. 8. §-a az alábbi (9) bekezdéssel egészül ki:

„(9) Az éjjeli menedékhely ellátást a 2. § (3a) bekezdésben felsorolt külföldiek az idegenrendészeti vagy a menekültügyi hatóság által kiállított ideiglenes tartózkodásra jogosító igazolás, vagy a humanitárius tartózkodási engedély és a 2. § (3a) bekezdésben foglalt feltételek fennállását tanúsító hatósági igazolás birtokában vehetik igénybe.” 


4. §

A R. 15. § (4) bekezdése helyébe a következő rendelkezés lép:

„(4) Intézményi ellátás megkezdésétől számított 15 napon belül az intézményvezető a kérelmezővel írásban megállapodást köt. A megállapodást a Gyvt. 32. § (7) és (7a) bekezdés szerinti kötelező tartalommal kell megkötni.” 



5. §


(1)  A R.  2. melléklete „A” és „C” adatlapja helyébe e rendelet 2. melléklet „A” és „C” adatlapja lép.
(2) A R. 3. melléklete helyébe e rendelet 3. melléklete lép.


6. §


 Ez a rendelet a kihirdetését követő napon lép hatályba.






Sárádi Kálmánné dr.							Tarlós István
    főjegyző									 főpolgármester







I N D O K O L Á S

ÁLTALÁNOS INDOKOLÁS


A szociális igazgatásról és szociális ellátásokról szóló 1993. évi III. tv. (továbbiakban: Szt.) 92. §-a, valamint a  gyermekek védelméről és a gyámügyi igazgatásról szóló 1997. évi XXXI. törvény 29. §-a  értelmében a helyi önkormányzat rendeletben szabályozza a fenntartásában lévő személyes gondoskodást nyújtó ellátások formáit, azok igénybevételének módját.

A Fővárosi Önkormányzat e kötelezettségének a 29//2013. (IV.18.) számú rendelet megalkotása útján tett eleget. Jelen javaslatunk a rendelet kihirdetése óta történt magasabb szintű jogszabályi változásokkal való harmonizációt tartalmazza.


RÉSZLETES INDOKOLÁS

Az 1. §-hoz

Az Szt. módosításával a szociális szolgáltatásokat az oltalmazottként elismert személyek, az éjjeli menedékhely ellátást pedig az ország területén tartózkodó és idegenrendészeti menekültügyi eljárást követően az őrzött szálláshelyekről, közösségi szállásról vagy befogadó állomásról elbocsátott külföldiek is igénybe vehetik.


A 2. §-hoz

 A Polgári Törvénykönyvről szóló 2013. évi V. törvény (továbbiakban: új Ptk.)  2014. március 15-én lépett hatályba. A módosítás az új Ptk-ban a nagykorú személy cselekvőképességének korlátozásával kapcsolatos új fogalomhasználat átvezetését tartalmazza. 

A 3. §-hoz

A rendelet szabályozza, hogy az éjjeli menedékhely ellátást a 2. § (2) bekezdésében felsorolt  személyek milyen feltételek mellett vehetik igénybe. 

A 4. §-hoz

A korábbi szabályozáshoz képest változott a megállapodás megkötésének időpontjára vonatkozó rendelkezés. Az 1997. évi XXXI. törvény 32. § (5a) bekezdése értelmében az intézmény vezetője az intézményi ellátás megkezdésétől számított 15 napon belül köteles  a kérelmezővel megállapodást kötni.

Az 5. §-hoz

A jogszabályi változások az Adatlapokban is átvezetésre kerültek. 


A 6. §-hoz

A rendelet hatálybalépéséről rendelkezik.

